J. Mikolaj, podpredseda vlády a minister školstva SR: (2008-07-01):
Návrh zákona prešiel medzirezortným pripomienkovým konaním. Bolo niekoľko rokovaní s ministerstvom zdravotníctva, s ministerstvom financií, s ministerstvom vnútra, najvyšším kontrolným orgánom, ministerstvom obrany. Základným východiskom pre návrh zákona bola Európska charta o športe, taktiež programové vyhlásenie vlády, vládou prijaté koncepcie v oblasti vzdelávania, ako je napr. Koncepcia vzdelávania odborníkov v športe, Jednotný vzdelávací  systém v športe, schválený v roku 2007, ďalej, závery rokovania ministrov krajín Európskej únie zodpovedných za šport, pripravovaná Biela kniha o športe. Taktiež 19. 10. bol v Lisabone schválený návrh reformnej zmluvy Európskej únie, kde čl. 149 upravuje sociálnu a výchovnú funkciu športu. Návrh zákona je v súlade aj s týmto návrhom lisabonskej reformnej zmluvy. Telesná kultúra zahŕňa všetky telesné aktivity organizované aj neorganizované a je teda najširším vyjadrením telesného pohybu a telesných aktivít ľudí. Vrcholový a výkonnostný šport je len jedna z foriem telesných aktivít telesnej kultúry. Zákon č. 288/1997 Z. z. ešte z roku 1997 o telesnej kultúre a o zmene a doplnení zákona č. 455/1991 Zb. o živnostenskom podnikaní v znení neskorších predpisov je všeobecný zákon, ktorý neupravuje jednotlivé špecifické problematiky, ktoré upravuje nami predložený a navrhnutý zákon. Je to napr. organizácia a financovanie vrcholového a výkonnostného športu, športovanie detí a mládeže mimo vyučovania, starostlivosť o športové talenty, ďalej, športová reprezentácia, marketingové využitie, resp. zneužitie štátneho znaku Slovenskej republiky inou osobou, boj proti dopingu a bezpečnosť na športoviskách a mimo nich ako aj povinnosti usporiadateľov športových podujatí. Napriek uvedenému by zrušenie zákona o telesnej kultúre bez náhrady nebolo vhodné, pretože by oblasť telesnej kultúry zostala právne neupravená a športovej praxi by to neprospelo. Nakoľko sa aj legislatívny zámer zákona týka len úpravy športu, a nie celej telesnej kultúry, predkladáme právnu úpravu návrhu zákona a novelizáciu zákona č. 288/1997 Z. z. Vychádzame pritom najmä z § 13 citovaného zákona, ktorý ukladá použitie prostriedkov štátneho rozpočtu ustanoviť osobitným zákonom o podpore športu štátom. Navrhovaný zákon teda neupravuje celú problematiku telesnej kultúry, a to aj na základe skúseností z minulých rokov, pretože jednotlivé pokusy či už v roku 2005 alebo v roku 2006 stroskotali práve na koncepcii všeobsiahlosti a všeobecnosti navrhovaných zákonov. Dôvodom je veľmi rôznorodý súbor právnych vzťahov, ktorý zasahuje do viacerých právnych odvetví súkromného, ako aj verejného práva. Preto sa navrhuje v súlade s legislatívnym zámerom vlády zachovať a v čl. III aj novelizovať právnu úpravu telesnej kultúry ako všeobecnú a všezhŕňajúcu právnu úpravu, z ktorej sa navrhovaným zákonom vyníma problematika organizácie a štátnej podpory vrcholového a výkonnostného športu vrátane financovania športovej reprezentácie a starostlivosti o športové talenty a športovanie detí a mládeže mimo vyučovania, ďalej, zachovať právnu úpravu pravidiel organizovania verejných, kultúrnych a športových podujatí, ktorej nové znenie sa týka predovšetkým bezpečnosti na športových podujatiach, vyňať právnu úpravu problematiky zmluvných vzťahov medzi športovcami a športovými klubmi na samostatnú úpravu, pretože jej riešenie sa ukazuje zložité. Ministerstvo školstva bude i naďalej finančne podporovať vybrané projekty pohybových aktivít občanov celoslovenského významu prostredníctvom národných telovýchovných a športových organizácií, ako sú jednotlivé stavovské organizácie. Ministerstvo školstva v súčasnosti pripravuje zákon o obmedzení dostupnosti látok a metód s dopingovým účinkom. Predmetný návrh zákona je v súlade s Ústavou Slovenskej republiky a ostatnými zákonmi, ktorými je Slovenská republika viazaná. Návrh zákona nebude mať vplyv na životné prostredie, zamestnanosť a podnikateľské prostredie. Ďakujem pekne, pán podpredseda.